**A betlehemes játékok korszerű gyűjtési szempontjai**

**Gyűjtési útmutató**

Ha szeretnénk egy betlehemes játékot felgyűjteni, fontos szem előtt tartanunk, hogy a gyűjtés ne szövegközpontú legyen, a szokás teljes megismerésére és dokumentálására törekedjünk. Ideális esetben a legjobb lenne a játékot saját közegében, idejében és funkciójában rögzíteni és gyűjteni, erre azonban ma már kevés lehetőség van. A Kárpát-medence egyes területeit leszámítva a szokás gyakorlása megváltozott, a házról házra járást átvette a közösségi, művelődési tereken való előadás. Ezeket a változásokat is érdemes rögzíteni, amikor a betlehemezés történetéről kérdezünk.

A játék felgyűjtésénél érdemes a lehető legtöbb embert megkeresni, aki régen játszott a betlehemezésben. Ezen kívül meg lehet kérdezni a „közönséget” is, emlékeznek-e a betlehemezőkre, a játékra.

A gyűjtésnél fontos a szöveg és a dallam együttes rögzítése, valamint az, hogy a szereplők el is játsszák a játékot (amennyiben még emlékeznek rá), így megfigyelhetők a gesztusok, térformák. Érdemes a szöveget minél több emberrel elmondatni, így remélhetőleg a legteljesebb változat kerül felgyűjtésre. Fel kell jegyezni, hogy az adatközlő mikor járt betlehemezni, hány éves volt, hány évig járt, kikkel, a faluban akkor volt-e másik csoport, ők milyen játékot adtak elő.

A szöveg és a dallam rögzítése mellett fontos rögzíteni a játék történetét a faluban:

* a településen mióta és meddig jártak betlehemmel
* mikor maradt abba és miért
* mikor újították fel – ha felújították
* ha felújították a betlehemezést, mi volt a motiváció
  + ugyanazt a játékot játszák, mint korábban, vagy mást
  + kitől/honnan tanulták
  + kinek az ötlete volt, hogy újra betlehemezzenek
  + hogyan fogadta a közösség a felújított szokást
* hány csapat járt karácsonykor, a csapatok felosztották-e egymás között a falut
* ha több csapat volt, ugyanazt a játékot adták-e elő
* jártak-e más faluban
* volt-e rivalizálás a csapatok között
* volt-e felekezeti különbség a csapatok között
* mit kaptak a betlehemezésért
* az adományt hogyan osztották szét
* történt-e változás az idők során a játékban, a korcsoportban, nemi összetételben, felekezeti összetételben, adománygyűjtésben
  + ha igen, mikor, miért

A szokás gyakorlásánál az alábbi szempontokat érdemes figyelembe venni:

* hogyan verbuválódott a csapat
* volt-e külső vezetője a csapatnak (tanító, hitoktató stb.)
* milyen korosztály járt (gyerekek, fiatal felnőttek, nős férfiak)
* mely napokon jártak, ennek volt-e valamilyen rendje, pl. melyik utcán mikor mentek, bementek-e a templomba
* minden családhoz bementek-e
* hogyan zajlottak az előkészületek és a próbák: ki hívta össze a csapatot, ki vezette a próbákat, felújították-e a betlehemet és a kellékeket a próbákon
* voltak-e különleges szabályok a próbák ideje alatt (pl. nem volt szabad inni, cigarettázni)

A szokás gyakorlásának változásai:

* szokták-e elhívni őket más településre/vidékre/országba előadni a játékot
* jártak-e már betlehemes találkozón
* mit jelent nekik a betlehemezés, miért érzik fontosnak, hogy betlehemezzenek
* ha jártak már találkozón, honnan tudtak róla
* miért érezték fontosnak, hogy elmenjenek
* ha jártak már találkozón, mit jelentett ott előadni a játékot; milyen érzés volt
* milyen érzés volt más csapatok játékát látni

Szereplőkre vonatkozó kérdések:

* ki és milyen szempontok alapján választotta ki a szereplőket
* milyen szerepek vannak
* szereplők száma állandó, vagy változik
* ha változó, akkor mitől függ
* milyenek az egyes szereplők tulajdonságai: életkor, termet, hang, mozgás, egyéb tulajdonságok
* a szerepek öröklődtek-e a családban
* a szöveggel bíró szereplőkön kívül szoktak-e mások is részt venni a szokásban
* ki a csapat vezetője és miért

Kellékek

* betlehem építménye: méret, díszítés, forma (mintáz-e esetleg egy konkrét templomot), betlehemben lévő tárgyak, tornyok száma
* a betlehem állandó vagy minden évben újat csinálnak
* ha állandó, felújítják-e minden évben
* kinek a feladata a betlehem felújítása
* ki készítette a betlehemet, mikor
* hol tárolják
* ha a betlehem bábtáncoltató: hány báb van, mennyire kidolgozott, ki csinálta és mikor, bábok nevei, állandó vagy minden évben újat csinálnak
* szereplők öltözete: mit viselnek a pásztorok, angyalok, öreg, honnan szerezték be a ruhákat
* változnak-e az öltözetek, vagy ugyanazokat használják minden évben
* egyéb tárgyi kellékek: bot, maszk, kard, stb.
* hol tárolják a kellékeket
* ki felel a kellékekért